TSR ยิ้มรับกำไรไตรมาส 3 พุ่งแรง 60% เดินหน้าพัฒนาช่องทางขายออนไลน์ หนุนผลงานปีนี้โตแกร่ง
TSR ยิ้มรับกำไรไตรมาส 3 พุ่งแรง 60% เดินหน้าพัฒนาช่องทางขายออนไลน์ หนุนผลงานปีนี้โตแกร่ง
TSR ยิ้มรับกำไรไตรมาส 3 พุ่งแรง 60% เดินหน้าพัฒนาช่องทางขายออนไลน์ หนุนผลงานปีนี้โตแกร่ง
21 พ.ย. 2562

นายเอกรัตน์ แจ้งอยู่ ประธานเจ้าหน้าที่บริหาร บริษัท เธียรสุรัตน์ จำกัด (มหาชน) หรือ TSR เปิดเผยว่า ผลการดำเนินงานของบริษัทฯและบริษัทย่อยในไตรมาส 3/2562 มีกำไรสุทธิ 35.13 ล้านบาท ซึ่งมากกว่าไตรมาสที่ 2/2562 ที่เท่ากับ 19.90 ล้านบาท หรือเพิ่มขึ้น 76.54% และมากกว่าไตรมาสเดียวกันของปีก่อนอยู่ที่ 21.92 ล้านบาท หรือเพิ่มขึ้น 60.31% ส่วนกำไรในงวด 9 เดือนแรกอยู่ที่ 75.80 ล้านบาท
โดยสาเหตุหลักมาจากรายได้จากการขายที่เพิ่มขึ้นเนื่องจากการขยายทีมและขยายพื้นที่ให้บริการ รวมกับหนี้สูญและหนี้สงสัยจะสูญที่ลดลงอย่างต่อเนื่องจากการบริหารและคัดกรองสินเชื่อ/ติดตามหนี้อย่างใกล้ชิด จนทำให้กำไรต่อหุ้นของกลุ่มบริษัทในไตรมาสนี้เท่ากับ 0.064 บาทเทียบกับผลกำไรต่อหุ้นในไตรมาสเดียวกันของปีก่อนที่เท่ากับ 0.042 บาท
นอกจากนี้ บริษัทฯยังคงให้มีการพัฒนาระบบการขายแบบ O-2-O (Online to Offline) เพื่อดำเนินกลยุทธ์การตลาดแบบ Digital Marketing อย่างต่อเนื่องโดยการเพิ่มพนักงานขายทางโทรศัพท์เพื่อรองรับการโทรศัพท์หาลูกค้าไม่ว่าจะเป็นลูกค้าใหม่หรือลูกค้าเก่า และการทำแผนโฆษณาประชาสัมพันธ์สำหรับการขายทั้งเครื่องใช้ไฟฟ้าและเครื่องกรองน้ำโดยอาศัยจุดแข็งของโปรแกรม “ผ่อนสบาย” ประสานกับทีมเดินตลาดขายตรงของบริษัทฯที่กระจายอยู่ตามพื้นที่ต่าง ๆ ทั้งในกรุงเทพ ปริมณฑล และต่างจังหวัดของประเทศไทย
ทั้งนี้ จากจำนวนพนักงานทางโทรศัพท์ดังกล่าวที่เพิ่มขึ้น บริษัทฯก็ยังได้ให้มีฝึกอบรมและพัฒนาพนักงานเหล่านั้นให้สามารถมาช่วยในการให้บริการหลังการขายอย่างครบวงจร อีกทั้งเพิ่มทีมพนักงานขายตรงพร้อมรถเดินตลาดเพื่อครอบคลุมพื้นที่ในการขายให้กว้างขึ้น
นายเอกรัตน์ กล่าวอีกว่า บริษัทฯยังคงมุ่งมั่นในทำการวิจัยและพัฒนาผลิตภัณฑ์เครื่องกรองน้ำอย่างต่อเนื่อง เพื่อพัฒนาคุณภาพสินค้าให้สามารถผลิตน้ำดื่มที่สะอาด ถูกสุขอนามัย นอกจากนี้ ยังได้ให้มีการพัฒนาออกแบบผลิตภัณฑ์ให้มีความทันสมัย โดยการนำเอาเทคโนโลยีใหม่ๆ มาใช้เพื่ออำนวยความสะดวกในการใช้งานให้กับผู้บริโภคอย่างต่อเนื่อง
รวมถึงมุ่งมั่นในการดำเนินการตามแผนของการลดต้นทุน และค่าใช้จ่ายในการขายและบริหาร ด้วยการปรับปรุงและพัฒนาระบบการผลิตและการบริหารจัดการให้ทันสมัย เพื่อการเติบโตที่แข็งแกร่งและยั่งยืน สร้างผลตอบแทนที่ดีให้กับผู้ถือหุ้นในอนาคต